Finneas OKonnell
Finneas Beyrd OKonnell (ing. Finneas Baird O'Connell, 30 iyul 1997, Los-Anceles, Kaliforniya) — amerikalı müğənni, mahnı yazarı, musiqi prodüseri və aktyor. O, müxtəlif sənətçilər, xüsusi ilə də bacısı Billi Ayliş üçün mahnılar yazıb prodüserlik etmişdir. O, Böyük Dördlük kateqoriyalarındakı nominasiyalar da daxil olmaqla, 13 ümumi nominasiya arasında səkkiz "Qremmi" mükafatı qazanıb. Bundan əlavə o, "No Time to Die" mahnısına görə "Oskar", "Qızıl Qlobus" və "Qremmi" mükafatına layiq görülüb. Finneas solo ifaçı kimi bir neçə sinql buraxıb və ilk mini-albomu "Blood Harmony"ni 2019-cu ilin oktyabrında yayımlayıb. Mini-albomun "Let's Fall in Love for the Night" mahnısı ABŞ Billboard alternativ mahnılar hit-paradında 17-ci pilləyə yüksəlmişdir. Onun ilk studiya albomu "Optimist" 2021-ci ilin oktyabrında Interscope Records tərəfindən buraxılıb. Finneas 2013-cü ildə "Life Inside Out" adlı müstəqil filmdə rol alıb. O, həmçinin Fox musiqili komediya-dram serialı "Glee"də Alistair rolu ilə tanınır. Bundan əlavə o, ABŞ sitkom serialı "Müasir ailə"də çəkilmişdir.